 

**Vigtig information - Børnenes U-landskalender 2024**

I har som bibliotek mulighed for at benytte alle print-selv-materialerne fra DR i forbindelse med Børnenes U-landskalender. Nedenfor er vigtig information om kampagnen:

* I år støtter Børnenes U-landskalender naturen og børn og unge i Uganda.
Det er det, som materialet har fokus på, og derfor ligger timingen i november, og **ikke** i december. Det kan ses som en opvarmning til at lære mere om, hvad det er, man støtter, når man åbner lågerne i sin U-landskalender til december. På en legende måde og i børnehøjde.
* Materialerne tager afsæt i Ramasjang-serien ‘Jagten på regnbuens eliksir’, hvor Hr. Skæg og Motor Mille er på en spændende rejse rundt i Ugandas flotte natur.
* Med print-selv-versionen af ’Jagten på regnbuens eliksir-spillet’ kan børnene lege og udforske Uganda og blive en del af Motor Mille og Hr. Skægs spændende rejse rundt i landet. I spillet skal børnene undervejs løse udfordringer, der med en legende og aktiverende tilgang præsenterer dem for tematikkerne i Børnenes U-landskalender 2024.
* Der er fokus på Børnenes U-landskalender 2024 i **november måned.**
* Hvis I har inputs eller bemærkninger undervejs eller efter kampagnen, er I altid meget velkomne til at kontakte DR direkte på JOMN@dr.dk.

**Inspiration til udfoldelse af udstilling**Som bibliotek kan I understøtte kampagnen ved at lave bogudstillinger med bøger, der taler ind i tematikkerne fra spillet. Det kan fx være bøger om natur, Uganda eller dyr (løver, giraffer, elefanter osv.). Der er udfordringer i spillet, hvor børnene skal prøve at finde bøger på biblioteket med natur, dyr eller specifikke farver på forsiden. På den måde kan en eventuel bogudstilling blive en aktiv del af selve spillet. Derudover kan man bruge print-selv-materialet til at aktivere børnene yderligere.

**Print-selv-pakken indeholder:**

* En A3-version af ’Jagten på regnbuens eliksir-spillet’. Print på begge sider af ét papir, så side 2 bliver til bagsiden af spillet. **OBS:** I skal selv sørge for, at der er almindelige terninger og brikker ved A3-spillene.
* A4-ark med et “eliksir-overblik” som kan bruges til spillet. Arket bruges til, at spillerne kan holde overblik over, hvilke eliksirer de har vundet undervejs i spillet.
* Fire A4-ark med små regnbuekort I skal klippe ud og laminere til A3-spillet. Print på begge sider af ét papir, så side 2 bliver til bagside af kortene.
* Et vendespil med dyr fra Uganda, lavet af WWF Verdensnaturfonden, som er partner på Børnenes U-landskalender 2024. Laminer med fordel vendespillet, så det ikke bliver krøllet sammen i brug.
* Fire Ramasjang tegneark hvor børnene bl.a. kan farvelægge elementer fra ‘Jagten på regnbuens eliksir’.
* ‘Ven med naturen’-bingoplade. En bingoplade som børnene kan prøve at fuldføre og derefter få et diplom på biblioteket. Bingo-pladen kobler sig direkte til natur-tematikkerne fra ‘Jagten på regnbuens eliksir’.
* ‘Ven med naturen’-diplom. Et diplom, som kan udleveres til børnene, når de har fået fuld bingo-plade.
* En thumb om kampagnen til digitalt brug. Kan bruges, når I fortæller om kampagnen på web, sociale medier mm.

**Det modtager I:**

* Eksemplarer af årets bog fra Danida, ’Biira og leoparden’. Dem modtager I via kørselsordningen.

**TV-indhold**

* I kan finde ‘Jagten på regnbuens eliksir’ samt musikvideoen ‘Venner med naturen’ her:[Jagten på regnbuens eliksir | Se online her | DRTV](https://www.dr.dk/drtv/serie/480849)
* Ramasjang-formatet ‘Dansemix’ har lavet et afsnit med årets sang ‘Venner med naturen’. Bibliotekerne kan f.eks. bruge det til at lære besøgende børn sangen og dansen, der kobler sig til ‘Jagten på regnbuens eliksir’.:
[Dansemix: Sæson 1 – Venner med naturen | Se online her | DRTV](https://www.dr.dk/drtv/episode/dansemix_-venner-med-naturen_480853)

Ved spørgsmål om materialet eller Børnenes U-landskalender 2024 kontakt da projektmedarbejder ved DR, Josefine Mønsted-Lassen på JOMN@dr.dk